Toortsie se Toeka Tokkel: Operasie – Toortsie, Kameel en Bokbaaivygie se blog
Toortsie se Toeka Tokkel: Operasie
Maart 10, 2015 Maart 12, 2015 ~ Toortsie
Scrapydo vra: Wat maak jy met die woord, “operasie”?
Operasie kan natuurlik op verskillende maniere gebruik word. Om ‘n Piekelaar te wees verg sy eie verantwoordelikheid en dis ‘n behoorlike operasie om die huishouding nog glad te laat verloop, beskuit betyds gebak en droog te kry, wasgoed betyds gewas. Om die koffer in en uit te pak. Ja, ek weet hier is baie van julle wat dit julle hele lewe lank doen, om te pendel van een plek na die ander, maar vir my is dit maar ‘n storie.
Om vir ‘n ouma skoene te probeer koop… ja.
‘n Operasie van heel ander aard, is om van ‘n bewoude plaas ‘n ontboste een te maak. Gelukkig hoef ek darem net die foto’s te neem en die storie vir julle te kom vertel.
Ek dink my ma se twee keer per jaar klere koop vir ons was ‘n operasie waarna sy nie eintlik uitgesien het nie.
My eerste mediese operasie wat ek beleef het, was mangels. Toe ek ontwaak ná die operasie, het ek aansienlik minder tande in die mond gehad. Vir my is vertel dat die dokter nie verby die tande wat so in ‘n slegte toestand was, kon werk nie. Dis eers nou wat ek die som maak en by ‘n ander antwoord uitkom. Sien, ek was bitter bang vir ‘n tandarts en nadat ‘n tandarts die verkeerde tand getrek het, het ek geweier om weer my mond oop te maak. Ek het baie swak melktande gehad en ons is Hermanus toe om die tand te trek. Ek sê vir die tandarts watter tand seer is, maar hy besluit die kiestand aan die ander kant van my mond lyk erger… Heelpad terug huis toe huil ek toe steeds van tandpyn. 😦
Intussen het ek darem vrede gemaak met tandartse en was ek ook al ‘n hele paar keer in die teater. Blykbaar het ek die verpleegsters vreeslik gevloek ná ‘n noodkeiser op ‘n vol maag gedoen is, maar dit was darem net een keer. Gewoonlik is ek ‘n lammetjie en baie rustig in die teater, ek kry nie eers pre-med voor die tyd nie. 🙂
As jul iewers ‘n verlore kameel sien loop, vra haar of sy nie dalk ons Kameel is nie, Operasie Soek Kameel gaan ‘n groot een wees. Indien nodig, sal ek haar tog loop soek. Enige tyd. Enige plek. Maar intussen… hou julle ogies mooi oop, hoor. 🙂 Terwyl jul dan so soek, dink bietjie wat julle met die woord, “operasie” kan doen en skryf sommer daaroor. Onthou om vir Scrapydo te tag.
‹ Previous‘n Piekelaar se getjommel
23 thoughts on “Toortsie se Toeka Tokkel: Operasie”
Maart 10, 2015 om 2:17 nm
Hierdie kameel het ‘n skoonseun wat bereid was om ‘n hele Saterdag te spandeer om haar laptop uitgesorteer te kry. Na baie kopkrap, is alles skoongevee, weggewas, en ‘n splinternuwe program opgelaai. In skoonseun se woorde “To save you from yourself…. I am now the administrator of your laptop.” Dit beteken dat daar ‘n geheime pin is wat net skoonseun van weet, en dat kameel glad nie meer enige ding kan laai of wat ookal as skoonseun dit nie goedgekeur het nie. 😦 Ek het my operasie blog geskryf, en moet nou kyk of ek hom gelaai kan kry. Niks lyk of werk meer soos voorheen nie. Ek weet nie hoe om kappies of deeltekens te tik nie; maar ek kla nie,,,, ek het darem weer ‘n laptop.
Maart 10, 2015 om 2:19 nm
Ek dink daai skoonseun verdien ‘n tjoklit. En hy beter gou weer vir jou kappies en deeltekens gee…
Maart 10, 2015 om 2:21 nm
Nie ‘n tjoklit nie….. hy soek ‘n rooi fluweelkoek. Ek het hom dit belowe, moet net die bestandele gaan koop.
Maart 10, 2015 om 2:23 nm
Ek sou baie de vieste in gewees het, het ek gegaan vir mangels en my tande is getrek!! Of miskien was dit ook maar ten goede, want jou tande is getrek terwyl jy slaap 🙂
Maart 10, 2015 om 2:20 nm
Is Kameel op soek? Toemaar – ‘n kameel keer altyd terug.
Ek is ook nie baie lief vir tandartse, en vermy operasies waar ek kan. Maar vandag trek hul glo nie sommer meer ‘n tand nie? Hulle fix.
Wel – as die ouderdom begin oploop, sal die wear-en-tear van die liggaam maar moet gefix word. Daar is nie vir alles spare-parts blykbaar nie. (Aardeland, weet nie waar kom al die engels vandaan nie.) Lekker dagie.
Maart 10, 2015 om 2:22 nm
Ja, hul doen deesdae allerhande grillerige goed in mens se mond… ek dink nie daar is afrikaanse woorde daarvoor nie.
Maart 10, 2015 om 2:26 nm
Lekker lag ek nou vir jou wat s♪ (dit is nou my e met ‘n kappie op) jy dink nie daar is afrikaanse woorde daarvoor nie!!!
Maart 10, 2015 om 2:29 nm
Maart 10, 2015 om 7:44 nm
Siestog … dit klink na ‘n nare ondervinding
Maart 10, 2015 om 7:55 nm
Daai tyd was dit ja. 🙂 Ek het oorleef.
Maart 10, 2015 om 10:18 nm
Ek neem jou nie kwalik oor die randarts nie.Ek was eenkeer by een,wat ‘n gat in my tong geboor het!Ek dink hy het groter geskrik as ek!😜
Maart 11, 2015 om 8:05 vm
Maart 11, 2015 om 5:52 vm
Dankie vir deelname! Tandartse was ook nooit my geliefkoosde plek nie. Ek val sommer flou nog voor hul naby my kom. Ons het as kinders n regte perdedokter gehad, hy het sommer al jou tande met silver stopsels gevul. My voortande het soos Yskor se staalwerke gelyk nadat hy klaar was. Moes al my tande gelyk laat trek omdat daar nie veel oor was om te stop nie. Gelukkig was dit n ander tandarts. Die perdedokter sou almal sommer gelyk uitpluk. Die nuwe dr het als onder narkose getrek en sommer nuwes ingesit.
Maart 11, 2015 om 7:34 vm
Trek en nuwes insit? Klink na n goeie idee. Toorts lyk my jy het n paar katastrofiese operasies gehad….Arme Toortsie en arme susters!
Maart 11, 2015 om 8:07 vm
Daar was toe baie spasie vir die nuwes, wat uitgekom hrt hoe en wanneer hul wil. 🙂
Maart 11, 2015 om 8:42 vm
Kameel het in die wagkamer gewag terwyl haar skootrekenaar ‘n operasie ondergaan het. 😉
Maart 11, 2015 om 8:53 vm
Jaaaa en hoe! 🙂
Terug pieng: Toeka-Tokkel 12 : Seisoene | scrapydotwo
Maart 12, 2015 om 8:06 vm
My suster is ‘n stoelassistent by ‘n tandarts so ek sorg altyd dat ek na hulle toe gaan sodat ek haar hand met mening kan vasgryp.
Ek weet darm nie of ek daai werk wil doen nie!
Ek is bly jy is nog hier om al jou stories vir ons te vertel Toors! 😉
Maart 12, 2015 om 8:18 vm
Ag ons het mos darem almal stories om te vertel. 🙂
Maart 12, 2015 om 8:41 vm
Lyk my die kortsluiting het tussen jou en my gebeur. Ek het hierdie kant nou herstellings gedoen en hul werk nou reg uit. Weet steeds nie wat van die poste geword het wat so verdwyn het nie.
Maart 12, 2015 om 8:45 vm
Ek het dit op my selfoon gedoen met swak internet. Maar dis vreemd dat dit heeltemal skoon is.